b'\n_START_ARTICLE_\nStockmannin Riian tavaratalo\n_START_PARAGRAPH_\nStockmann on Latvian p\xc3\xa4\xc3\xa4kaupungin, Riian, suurin tavaratalo ja sijaitsee keskell\xc3\xa4 kaupunkia 13. janv\xc4\x81ra iela -kadulla samassa rakennuksessa Finnkinon omistaman elokuvateatterirypp\xc3\xa4\xc3\xa4n kanssa. Heti tavaratalon it\xc3\xa4puolelta l\xc3\xb6ytyy Riian rautatieasema._NEWLINE_Riian Stockmann avattiin lokakuussa 2003. Myyntipinta-alaa tavaratalossa on nelj\xc3\xa4ss\xc3\xa4 kerroksessa yhteens\xc3\xa4 11 000 neli\xc3\xb6metri\xc3\xa4. Tavaratalon alla toimii 76 auton pys\xc3\xa4k\xc3\xb6intihalli, ja pys\xc3\xa4k\xc3\xb6intipaikkoja on my\xc3\xb6s viereisess\xc3\xa4 paikoituslaitoksessa.\n_START_SECTION_\nTavaratalon osastot ja palvelut kerroksittain\n_START_PARAGRAPH_\nTavaratalon pohjakerroksessa myyd\xc3\xa4\xc3\xa4n naisten ja miesten kosmetiikkaa, naisten asusteita ja jalkineita sek\xc3\xa4 elintarvikkeita Herkku-ruokaosastolla (latv. Stockmann Delikatese). Pohjakerroksessa on my\xc3\xb6s kukkakauppa, kahvila Stockmann Deli sek\xc3\xa4 kioski._NEWLINE_Toisessa kerroksessa ovat miesten vaatteet ja jalkineet, nuorisopukeutumisen tuotteet (One Way) sek\xc3\xa4 matkalaukut ja matkustusasusteet._NEWLINE_Kolmannessa kerroksessa myyd\xc3\xa4\xc3\xa4n naisten vaatteita, lastenvaatteita ja jalkineita sek\xc3\xa4 leluja. Kolmannessa kerroksessa on my\xc3\xb6s lasten leikkihuone._NEWLINE_Ylimm\xc3\xa4ss\xc3\xa4 myym\xc3\xa4l\xc3\xa4kerroksessa ovat kodintekstiilien osasto, Sepp\xc3\xa4l\xc3\xa4n myym\xc3\xa4l\xc3\xa4, Fazer Amican ravintola sek\xc3\xa4 asiakaspalvelupiste.'